Thorkildsen om de norske særkravene til OL: – Bare tull
– Jeg har ment hele tiden at det er tullete å operere med de nasjonale kravene. Fordi det skaper en situasjon der du ikke helt vet hva du skal forholde deg til, sier TV 2s friidrettsekspert Andreas Thorkildsen . Det var flere utøvere som var i fare for å måtte sitte hjemme under OL i Rio etter at de ikke hadde klart de særnorske nasjonale kravene. Disse er strengere enn de internasjonale, for å sikre at de utøverne som blir sendt til Rio har nivået inne til å kjempe i toppen under lekene. – De har fungert helt utmerket. Det har fått frem en nyanse. Disse kravene har fått det frem helt tydelig hva det utøverne må prestere, sier toppidrettssjef Tore Øvrebø. Thorkildsen derimot, mener at dette har gjort det vanskeligere for utøverne, ved at de ikke kan starte forberedelsene tidlig nok. Enda verre blir det når de utøverne som ikke har klart de særnorske kravene blir tatt ut likevel, mener den tidligere spydkasteren. – De har ikke fått til det de prøvde på med de nasjonale kravene. Sånn som nå viser de jo at de slipper på de kravene. Det gjorde de ikke bare på én, men på alle. Til syvende og sist så forstår jeg ikke vitsen med dem. Jeg mener at klarer man de internasjonale kravene, så er det bare å booke billetten, sier Thorkildsen. I går: Disse utøverne er i OL-fareHverken Henrik Ingebrigtsen, Filip Ingebrigtsen, Ezinne Okparaebo, Ingeborg Løvnes, Isabelle Pedersen, Hedda Hynne eller Sindre Buraas har klart det særnorske kravet i år. Likevel ble alle sammen tatt ut, med unntak av Buraas, som har vært i dårlig form og ikke vært i nærheten av hverken det internasjonale eller det særnorske kravet i år. – Alle sammen fikk OL-ja på skjønn. Da er det jo ikke skjønn lenger. Isabelle Pedersen hadde hatt en mye bedre sesong om hun kunne fått ro og forberedt seg til OL som hovedmål. Isteden dro hun til EM og var usikker. – Også ble hun jo knust når hun ikke klarte kravet? – Ja, ikke sant. Det kan legge et vanvittig mentalt press på utøveren. Jeg synes Isabelle burde ha blitt tatt ut på første uttak. Hun var under kravet seks ganger i fjor. Da burde hun ha fått den tryggheten ved å få beskjed tidlig, sier Thorkildsen. Øvrebø kjøper ikke Thorkildsens argumenter om at særkravene har gjort det vanskeligere for utøverne. – Det er påstand Andreas må stå for. Jeg ser ikke den. – Vi har vært borti utøvere som har lagt om treningen sin og kostholdet sitt for å klare det særnorske kravet. Det har ført til at de har fått en progresjon de ikke ville ha hatt uten de strengere kravene, sier Øvrebø.Øvrebø får støtte fra TV 2-kommentator og tidligere landslagstrener i langdistanseløp Johan Kaggestad. Han blir å finne også i Rio-OL, da som friidretts-kommentator. – Det er noen idretter hvor nivået er for dårlig og det er satt opp litt slappe krav. Jeg synes for eksempel ikke at friidrett har særlig strenge krav. Det er mange idretter som det er vanskeligere å kvalifisere seg gjennom enn friidrett. – Min erfaring er at det nødvendigvis ikke er en fordel å ta med flest mulig. Har du færre utøvere som er 100 prosent kvalifisert, så skaper det et bedre prestasjonsmiljø. Jeg anbefaler å ha strenge krav og at utøverne burde kunne dokumentere muligheter for å bli topp 12-16 i sin disiplin, sier Kaggestad. Totalt fikk 10 friidrettsutøvere gladmelding fredag: Tonje Angelsen (høyde), Hedda Hynne (800 meter), Filip Ingebrigtsen (1500 meter), Henrik Ingebrigtsen (1500 meter), Amalie Iuel (400 meter hekk), Ingeborg Løvnes (3000 meter hinder), Jaysuma Saidy Ndure (200 meter), Ezinne Okparaebo (100 meter), Isabelle Pedersen (100 meter hekk) og Karsten Warholm (400 meter hekk). I de andre idrettene ble som ventet Espen Kofstad tatt ut i golf. Det samme ble Suzann Pettersen og Marianne Skarpnord. Ellers ble Susann Bjørnsen (svømming, 50 og 100 fri), Vita Heine (sykkel), Stian Skjerahaug (turn) og Bård Nesteng (bueskyting) også tatt ut fredag. PS! Runar Steinstad (spyd) og Ida Nesse (diskos) ble tatt ut i paralympics-troppen.
Andreas Thorkildsen mener Olympiatoppen har gjort det vanskeligere for utøvere å prestere i OL.